|  |  |
| --- | --- |
| Kokous | **Vanhusneuvoston kokous 2/2018** |
| Aika, paikka | Keskiviikko 28.2.2018  Kello 15.00-17.45, kaupungintalo,kokoustila Vallinkoski (h 138) |
| Osallistujat | Sinikka Poskiparta, Imatran kansalliset seniorit ry.  Anna-Sohvi Immonen, Imatran Seudun Sotaorvot ja Kaatuneiden Omaiset ry., poissa  Erkki Päivärinta, Imatran Seudun Sotaorvot ja Kaatuneiden Omaiset ry., varajäsen  Timo Saarinen, StoraEnson Eläkeläiset ry.  Anita Sairanen, Vuoksenniskan Eläkkeensaajat ry.  Anna-Liisa Kojo, Imatran Seudun Senioriopettajat ry.  Liisa Nenonen, Tainionkosken Eläkkeensaajat ry., poissa  Pirkko Molkentin, Eläkeliiton Imatran yhdistys ry., poissa  Eila Soikkeli, Imatrankosken Eläkkeensaajat ry., varajäsen  Lauri Aunola, Imatran Sotaveteraanit ry.  Jerena Juutilainen, puheenjohtaja  Arto Pulkkinen, kaupunkikehittämislautakunnan edustaja  Arto Siitonen, hyvinvointilautakunnan edustaja  Sirkku Sarlomo, konsernipalvelut, sihteeri  Titta Roslakka, Eksoten edustaja  Päivi Pekkanen, asia 3. /Paikallisliikenteen talviaikataulut  Ville Pesu, asia 3. / Aurauksen käytännöt  Veteraanijärjestöjen edustajat, asiat 4. ja 5.  Sari Saarinen, asia 4.  Sanna Nurmiainen, Eksote, asia 5.  Jaana Huovinen, asia 6. |
| Jakelu | vanhusneuvoston jäsenet ja varajäsenet, www.imatra.fi |
| Liitteet | Kaupunkikehityslautakunnan pöytäkirjanote 31.10.2017 § 81, yhteenveto paikallisliikenteen aikataulumuutoksista, kirje kiinteistönomistajien kunnossapidon hoitovelvollisuudesta, Veteraanipalvelut Eksotella diaesitys, Ikäihmiset Eksoten palvelusopimusneuvotteluissa/Vetoomus Imatran kaupunginhallitukselle |
|  | 1. **Kokouksen avaus ja läsnäolijoiden toteaminen**   Puheenjohtaja toivotti osallistujat ja erityisesti veteraanijärjestöjen edustajat tervetulleiksi kokoukseen. Puheenjohtaja totesi läsnäolijat ja veteraanijärjestöjen edustajat esittäytyivät.   1. **Edellisen kokouksen pöytäkirjan hyväksyminen**   Hyväksyttiin edellisen kokouksen 17.1.2018 pöytäkirja.   1. **Paikallisliikenteen aikataulujen muutokset ja aurauksen käytännöt**   Kaupungininsinööri Päivi Pekkanen esitteli paikallisliikenteen aikataulujen muutoksia ja tilaajainsinööri Ville Pesu kertoi aurauksen käytännöistä ja vastasi esitettyihin kysymyksiin.  **Paikallisliikenteen aikataulujen muutokset**  Paikallisliikenteen aikatauluissa pääpaino on arkiliikenteessä koulujen alkamisen ja päättymisen mukaan. Asiointilinja laajenee aikaisempaa laajemmalle alueelle. Koulujen muutokset on otettu huomioon. Viikonloppuisin on palvelutaso pienempi. Junaliikenteelle joukkoliikenne ei aina toimi. Aikataulujen määrittämisen reunaehtona on taloudelliset realiteetit. Arkiliikenteessä on kahdeksan autoa käytössä ja viikonloppuisin viisi. Auton kierto reitillä on yksi tunti. Sähköisten taulujen hankintaan ei rahoitusta. Aikataulujen mobiilisovellus on testauksessa.  Vanhusneuvosto pitää esiteltyjä aikataulujen muutoksia kannatettavina. Parannusta paikallisliikenteen toimivuuteen on asiointilinjan laajeneminen suuremmalla joukolle asukkaita, linja-autovuoroja käy Honkaharjun hyvinvointiasemalla, reittejä ja aikatauluja on saatu lyhyemmäksi ja koulumuutokset on otettu huomioon.  Kaupunkikehittämislautakunnan päätös 31.10.2017 § 81 ja yhteenveto aikatauluista on liitetty pöytäkirjaan.  **Katujen auraus**  Höylätessä asuntokatuja höylä käyttää sulkuläppää joka estää lumen/jään kulkeutumisen liittymään. Tästä kuitenkin jää "jätöksiä" liittymään ja, jos takana tulee toinen kone, joka heittää höylän "jätökset" kauemmas, niin pihaliittymiin tulee siivottavaa.  Postilaatikoiden sijoittelun muutos tuli postin toimesta. Asia pohjautuu v. 2011 postilakiin. Postilaatikoiden edustan kunnossapito kuuluu laatikon/laatikoiden omistajien vastuulle.  Pihaliittymän kunnossapito kuuluu kokonaisuudessaan kiinteistön omistajan vastuulle, asia pohjautuu kunnossa- ja puhtaanapitolakiin, joka tuli voimaan vuonna 2005. Mikäli pihaliittymän hoidossa on vaikeuksia, voi palvelua ostaa mm. Työn Vuoksi ry:ltä, IntoPajat ry:ltä.  **Katualueiden hoitovastuu**  Kiinteistön omistaja vastaa katualueiden hoidon vastuunjakotaulukon mukaisesti katualueen puhtaanapidosta kiinteistön tontin kohdalta. Vastuunjakotaulukossa on esitetty puhtaanapidon ja talven kunnossapidon vastuiden jakautuminen kiinteistönomistajien ja kaupungin välillä.  Kiinteistöjen omistajia pyydetään huolehtimaan, että kasvillisuus ei haittaa kadun/jalkakäytävän/ pyörätien liikennettä tai niiden kunnossapitoa. Tarvittavat hoitotoimet on hyvä tehdä ajoissa ennen talven aurausten alkamista. Tonttien liittymien rumpujen hoito kuuluu tontin omistajalle. Rumpujen kunto on hyvä tarkistaa ennen talvea.  Ohjeistus ja vastuunjako taulukko on liitetty pöytäkirjaan.  Palautetta aurauksesta ja muusta katujen kunnossapidosta voi antaa: [ville.pesu@imatra.fi](mailto:ville.pesu@imatra.fi) tai  suoraan Imatran Kiinteistö- ja aluepalvelu Oy:lle <http://www.imatrankipa.fi/asioi-2/>   1. **Kansallisen Veteraanipäivän 27.4.2018 vietto Imatralla**   Tänä vuonna järjestettävä Kansallinen veteraanipäivä on järjestyksessään 32. Veteraanipäivän viettoon Kuntaliitto antaa yleensä suosituksensa, mutta vielä tuota suositusta ei ole julkaistu tämän vuoden osalta. Viime vuonna Suomi 100-juhlavuotena kuitenkin jo annettiin ohjeistusta juhlinnan luonteesta ja sen siirtämisestä jatkossa enemmän eri kansalaisryhmät huomioivaksi kansanjuhlaksi – kuitenkaan unohtamatta juhlan perimmäistä tarkoitusta.  Yleisesti nuorisolta on toivottu veteraanien tervehtimistä heidän kotonaan, laitoksissa ja palvelutaloissa. Joillakin paikkakunnilla nuoret osallistuvat myös lipunnosto- ja seppeleenlaskutilaisuuksiin asettamalla kynttilän tai ruusun sankarivainajien haudoille. Teema-aiheiset oppitunnit kouluissa ja ammatillisissa oppilaitoksissa voisivat olla yksi tapa kunnioittaa veteraanipäivän henkeä. Äidinkielentunneilla veteraaniaiheiset ainekirjoitukset antavat myös mahdollisuuden osallistua koulutyön puitteissa veteraanipäivään. Monissa kouluissa on myös toivottu veteraanien vierailuja ja yhteisten keskustelutilaisuuksien järjestämistä oppilaiden kanssa koulupäivän aikana. Puolustusvoimat järjestävät omalta osaltaan maanpuolustushenkeä ja –tahtoa syventäviä tilaisuuksia , missä veteraanien perintöä siirretään nuoremmille polville.  Nyt on aika kokoontua ja pohtia veteraanipäivän jatkoa ja toiminnan kohdentamista suoraan veteraaneille. Imatran veteraanipäivän juhlintaan ovat oleellisesti kuuluneet - ja tulevat varmasti kuulumaan jatkossakin - seppelten lasku ja Immolan erikoisrajajääkärikomppanian kunniapartiot sankarivainajien haudoilla.  Veteraanipäivän juhlinnan suhteen Imatran eri veteraanijärjestöt ovat tärkeässä roolissa perinteitä mahdollisesti uudistettaessa ja kaikkien mielipiteet ja näkemykset ovat tärkeitä. Vanhusneuvoston kokoontuminen 28.2. tarjoaa mainion tilaisuuden tavata eri järjestöjen edustajia ja keskustella tästä tärkeästä aiheesta.  Asiaa esitteli kokouksessa tapahtuma-asiantuntija Sari Saarinen. Keskusteltiin erilaisista vaihtoehdoista muistaa veteraaneja veteraanipäivänä. Veteraanijärjestöjen mielestä pidetään veteraanipäivän juhla. Veteraanipäivän vietossa tulee näkyä perinteet. Toiveena on saada mukaan myös lapsia ja nuoria. Imatran Reserviläiset tarjoavat 400 annosta keittoa kenttäkeittiöstä. Juhlaan tulee järjestää veteraaneille kuljetus. Veteraanipäivän vieton suunnittelu aloitetaan käydyn keskustelun pohjalta. Sari Saarinen kutsuu eri toimijat yhteiseen suunnittelupalaveriin.   1. **Eksoten järjestämät veteraanien palvelut**     Palveluohjaaja Sanna Nurmiainen kertoi Eksoten järjestämistä veteraanipalveluista.  Diaesitys on pöytäkirjan liitteenä.  Imatran Rintamaveteraanit ry:n luovutti vanhusneuvostolle Eksotelle osoitetun kirjeen veteraanipalvelujen kehittämisen tarpeista.  Kirjeessä esille otetut kehittämiskohteet:   * veteraanien ja veteraanien leskien kuntoutuksen ja kotiin vietävien palvelujen rahoituksen turvaaminen * veteraanit tarvitsevat tuttuja ja turvallisia avunantajia eikä koko ajan vaihtuvia pikaisesti ovella kävijöitä * ympärivuorokautisen hoivan ja avun piiriin ilman pitkää jonotusaikaa * tehostetussa palveluasumisessa asuvien kuntoutus.   Vanhusneuvosto pitää tärkeänä, että esille nostettuja asioita parannetaan. Merkittiin luovutettu kirje tiedoksi ja lähetetään edelleen Etelä-Karjalan sosiaali- ja terveyspiirille toimenpiteitä varten.   1. **Lausuntopyyntö, asemakaavaluonnos Kumppanuustalo, Imatra**   Imatralla, Vuoksenniskan kaupunginosassa, on käynnistetty asemakaavan muutos ( kaava nro 1074). Asemakaavan muutos koskee ns. Kumppanuustalon tonttia os. Honkaharju 7, Imatra. Kaavamuutoksen tavoitteena on mahdollistaa palvelutalon rakentaminen Honkaharjun alueelle. Samalla tarkistetaan suunnittelualueen kaavamääräykset ja pysäköintialueiden mitoitus tulevaa tarvetta vastaaviksi.  Pyydän Imatran seudun vammaisneuvoston ja vanhusneuvoston lausuntoa asemakaava-luonnoksesta **23.2.2018** mennessä. Asemakaava-luonnosta koskeva suunnitteluaineisto löytyy Imatran kaupungin internet-sivuilta:[Kaupunginosa 74,Vuoksenniska, kaava 1074 | Imatra](https://www.imatra.fi/asuminen-ja-ymp%C3%A4rist%C3%B6/kaavoitus/asemakaavat/n%C3%A4ht%C3%A4vill%C3%A4-olevat-kaavat/kaupunginosa-74vuoksenniska)  Asemakaava-arkkitehti Jaana Huovinen esitteli luonnosta kokouksessa. Jaana Huovisen kanssa on sovittu, että vanhusneuvoston lausunto voidaan antaa 28.2.2018 kokouksen jälkeen.  Vanhusneuvosto antoi asemakaavaluonnokseen seuraavan lausunnon:  Vanhusneuvosto hyväksyy asemakaava-luonnoksen ja käyttötarkoituksen muutoksen, joka mahdollistaa palvelutalon rakentamisen tontille. Vanhusneuvosto kuitenkin pahoittelee, että rakennus on päästetty niin huonoon kuntoon, että se joudutaan purkamaan. Autopaikkoja tulee varata suunniteltua enemmän.  Asemakaavaluonnoksen esittelyn yhteydessä käydyssä keskustelussa nousi esille moottoriurheiluhallin (ent. jäähalli) toiminnasta aiheutuva mahdollinen meluhaitta, tontille suorempi katuyhteys Vuoksenniskantieltä viheralueen reunasta ja suunniteltua korkeampi rakennus Vuoksenniskan maamerkiksi.  Kaavaselostuksen mukaan rakennus edustaa 1950-luvun modernismia ja rakennuksen arkkitehtuurissa on piirteitä tuon ajan kansakoulujen tyyppipiirustuksista. Vanhusneuvosto esittää, että tulevan uudisrakennuksen suunnittelussa otetaan huomioon nykyisen rakennuksen historia ja arkkitehtuuri.   1. **Ikäihmiset Eksoten palvelusopimusneuvottelussa, vetoomus Imatran kaupunginhallitukselle**   ”Imatran Vanhusneuvosto on huolissaan oman kuntansa palvelurakenteesta sekä ikäihmisen asumista tukevan verkostoyhteistyön riittävyydestä. Yhteistyössä EKSOTE:n tulisi huomioida eri sektorien toimintojen tarjonta kotona asumisen tukemiseksi ja laadukkaiden palveluiden turvaamiseksi. Kuntien tehdessä palvelusopimusta kuntayhtymänä tulisi huomioon ottaa oman kunnan ikäihmisten elinympäristöt, asuminen ja palvelunsaanti tukemalla seudullisten palveluiden vahvistamista. Kunta ja kuntayhtymän strategiassa tulee ottaa mukaan elinkaariajattelu sekä elinympäristön tarkastelu että kestävä kehitys. Tehokas lähipalveluiden hyödyntämien luo kuntiin työpaikkoja, elinvoimaa, lisää valinnanvapautta sekä palvelun laadukkuutta. Sopimusneuvottelussa tulee huomioida kunnassa olevien yhteisöjen ja yrittäjien palveluntarjonnan hyödyntäminen. Tämä on mahdollista mm. lisäämällä palvelusetelien käyttöä sekä tarkastelemalla todellisia julkisen sektorin kustannuksia ja mitoittamalla palveluseteli samanarvoiseksi.  Vanhuspalvelulain eli Laki ikääntyneen väestön toimintakyvyn tukemisesta sekä iäkkäiden sosiaali- ja terveyspalveluista (28.12.2012/980) säädetään 11 §:n ja mukaan vanhusneuvosto on otettava mukaan vanhuspalvelulain lain 5 §:ssä tarkoitetun suunnitelman valmisteluun ja 6 §:ssä tarkoitettuun arviointiin.  Vanhusneuvosto muistuttaa kuntapäättäjiä, että palvelusuunnitelmassa, palveluiden riittävyyden tarkastelussa ja laadunarvioinnissa on otettava vanhusneuvosto mukaan. Vanhusneuvosto haluaakin oman kunnan ottavan vastuuta ja keräävän suoraan palautetta ikäihmistensä sote- ja asumispalveluiden laadusta ja riittävyydestä esim. asukkailta itseltään tai heidän läheisiltään. Puuttumalla epäkohtiin voimme osaltamme olla turvaamassa kuntalaistemme laadukasta elämää ja elinvoimaista ympäristöä.”  Vetoomus on esityslistan liitteenä.  Eksoten edustaja Titta Roslakka poistui kokouksesta tämän asian käsittelyn ajaksi.  Vanhusneuvosto päätti jättää kaupungin-hallitukselle edellä olevan vetoomuksen.   1. **Muut asiat**   **Tapahtuma työryhmän suunnitelmat**  Tapahtuma työryhmä päivitti tämän vuoden tapahtumien suunnittelua. Ruokolahden vanhusneuvosto on tehnyt aloitteen yhteistyöstä esim. Vanhustenviikon juhlan järjestämisessä.  Vanhustenviikkoa vietetään 7.-14.10.2018. Vanhusneuvoston ja yhteistyökumppaneiden järjestämä ohjelma viikolle:  Sunnuntai 7.10. Jumalanpalvelus (Imatran seurakunta)  Maanantai 8.10. Virsilaulamisen päivä, tämän virren haluaisin laulaa (Imatran seurakunta)  Keskiviikko 9.10. Karelia salissa vanhustenviikon juhla (kahvitarjoilu, ruusujen jako, ohjelmaa) ja samassa yhteydessä kirpputori tapahtuma (Vanhusneuvosto)  Torstai 10.10. Aviasport liikuntapäivä ja samassa yhteydessä järjestöjen toiminnan esittelyä (Järjestöt ja vanhusneuvosto).  Timo Saarinen on yhteydessä Ruokolahden vanhusneuvostoon yhteistyöstä.  Vanhusneuvostolla on Imatra-päivänä paikka varattuna toiminnan esittelyä varten.  **Toimintasäännön valmistelun tilanne**  Sihteeri päivittää toimintasäännön valmistelun tilanteen. Toimintasäännön luonnos käsitellään seuraavassa kokouksessa.  **Eksoten eOhjat Hanke, edustajan nimeäminen ohjausryhmään**  ”Eksotessa on alkanut STM:n henkilökohtaista budjettia kehittävä eOhjat (oman elämä ohjaksissa) – hanke. Hanke järjestäytyy parhaillaan ja hankkeelle perustetaan ohjausryhmää, johon toivotaan mukaan myös vanhus- ja vammaisneuvostojen edustajia. Ohjausryhmässä on Eksoten johtoa ja se kokoontuu säännöllisesti ja sen tarkoitus on antaa mahdollisimman laaja-alainen asiantuntemus projektin johtamisen tueksi.  Mukaan tuleminen edellyttää sitoutumista asiaan.  Kartoitamme kuntanne vanhus- ja vammaisneuvostojen edustajista henkilöitä, jotka voisivat olla kiinnostuneita osallistumaan hankkeen ohjausryhmään. Neuvostot voisivat esittää keskuudestaan sopivaa henkilöä meille.”  Sihteeri on tiedustellut vanhusneuvoston jäseniltä kiinnostusta osallistua ohjausryhmän työhön. Varapuheenjohtaja Timo Saarinen ilmoitti olevansa kiinnostunut ohjausryhmän toiminnasta. Timo Saarinen on ilmoitettu vanhusneuvoston edustajaksi eOhjat –hankkeen ohjausryhmään.  Vanhusneuvoston edustajaksi eOhjat hankkeen ohjausryhmään nimettiin Timo Saarinen.  **Imatran Hyvinvointiviikon järjestäminen 13.-20.5.2018**  Järjestöille sekä vanhusneuvoston jäsenille ja varajäsenille on lähetetty kutsu osallistua Imatran Hyvinvointiviikon suunnittelupalaveriin torstaina 1.3.2018 kello 13.00 Imatran kaupungintalolla, kokoustilassa Imatrankoski, h 308. Esteettömän asumisen asukasfoorumi järjestetään hyvinvointiviikolla 14.5.2018 kello 16-18 (järjestää Esteettömän asumisen työryhmä).  Merkittiin tiedoksi.  **PROMEQ –tutkimushankkeen hyvinvointi-iltapäivä Imatralla**  ”Osallistava terveyden ja hyvinvoinnin edistäminen” PROMEQ tutkimushanke/Ikäihmisten hyvinvointi-iltapäivä Imatralla torstaina 5.4.2018 kello 12.00-15.30 Olavinkulmassa.  Merkittiin tiedoksi.  **Eksoten ensitietoilta muistisairaudesta 21.3.2018 Karelia salissa kello 17.30-19.30**  Ensitietoilta asukkaille muistisairaudesta järjestetään yhteistyössä Eksoten kanssa. Tilaisuus pidetään Kulttuuritalo Virran Karelia salissa. Vanhusneuvosto on varannut tilan ja tekniikan. Tilan vuokravapaus on myönnetty. Kahvila Virta palvelee kello 18 saakka. Eksote vastaa lehti-ilmoituksesta sekä tilaisuuden muista kuin tilakustannuksista. Ilmoitus julkaistaan myös kaupungin verkkosivuilla.   1. **Seuraava kokous**   Seuraava kokous pidetään 3.4.2018 kello 15.00 kaupungintalolla kokoustilassa Vallinkoski (h 138).   1. **Kokouksen päättäminen**   Puheenjohtaja päätti kokouksen kello 17.45. |
|  | **IMATRAN KAUPUNKI**  **Vanhusneuvosto**  Jerena Juutilainen Sirkku Sarlomo  puheenjohtaja sihteeri |